**Høng Vandværk.**

**Bestyrelsens årsberetning til generalforsamling for 2018.**

**Høng Vandværk** er en meget levende organisme bestående af utallige små enheder, som vi dagligt fortsat arbejder på at holde i fin form. Som mange andre enheder med moderne teknologi i vores hastigt pulserende samfund er vort vandværk en levende medspiller i vort lokalsamfund og forsyningsområde bestående af Høng, Kulby, Herslev, Sæby, Hallenslev og Torpe. ”Liden tue vælter stort læs”, siger et gammelt ordsprog. Der skal ikke mange tuer til, for at der går en alarm. Det være sig en lille defekt på en ventil eller en brandhane, der åbnes eller lukkes for hurtigt. Hvor vores Vandværk er med ny teknologi og hele tiden i udvikling er vores ledningsnet for mange kilometers vedkommende af ældre dato. Det er dog i 2018 lykkedes at holde spildet under de magiske 10%. En overskridelse vil føje SPOT til SKADE og give strafafgift for hver ekstra spildt kubikmeter. Vi arbejder konstant på at minimere vort tab, da vi ikke stiller os tilfredse med blot at komme under 10% i spild. Enhver spildt kubikmeter repræsenterer en værdi for Vandværket dvs. Jer og selvfølgelig for vores gode drikkevandsreserve 60 meter nede. Der vil være behov for at ledningsrenovere mange år frem. Heldigvis er vores grundholdning, at kvaliteten af ny renoverede ledninger skal være af en standard, så vi ikke skal tilbage der og reparere i ledningens nominelle levetid.

Niels Brusing valgte sit otium og gik den 30. juni på pension efter 24 år som driftsleder på Høng Vandværk.

**Ny teknisk driftsleder**. Bestyrelsen ansatte René West Nielsen som ny driftsleder. René var i en fem ugers periode på indkøring hos Niels. René kom fra en stilling som driftslederassistent på Hjorthøj Vandværk m.fl. Han har medbragt en omfattende erfaring fra dette arbejde, og den erfaring drager Høng Vandværk nu stor nytte af.

**Vandværksviden er en kompliceret ting.** I Bestyrelsen er vi derfor glade for at kunne trække på ekspertviden hos dygtige folk og således have dem tilknyttet Vandværket.

**Udpumpning af vand.** Vi har i 2018 udpumpet 262.291 kbm vand til forbrugerne. Der er registreret forbrug til afregning på 238.898 kbm. Dvs. et spild på 23.393 kbm., hvilket svarer til 8,9 %. Dette vandspild – som er højere end året forinden - skyldes blandt andre et brud på et jernrør på Strandvejen, og som ikke kom til overfladen. Brud, der går i kloakken, er generelt svære at lokalisere og resulterer i stort spild. Bid for bid gnaver vi os dog ind på problemerne, så vores renoveringsindsats fortsætter med at bære frugt.

Vores vandpris er 6 kr./ kbm. og 570 kr. i fast årlig afgift pr. forbrugsenhed. Omregnet til en literpris er det det 1,2 øre til Vandværket pr. liter. Totalprisen for en liter vand er inkl. Statsafgift, spildevandsafgift og moms ca. 7 øre pr. liter. Dvs. en 2 liter flaske fyldt med godt og sundt frisk vand fra jeres eget Vandværk koster altså 14 øre. Butiksprisen for flaskevand -vil nogen vide – er mangedoblet.

**c**

**Ny arbejdsvogn til Vandværket**. Den gamle VW lastvogn er blevet udskiftet med en nyere brugt Ford Transit, som lever op til tidens krav om et rullende værksted og god beskyttelse af vort dyre udstyr. Den er desuden udstyret med diverse teknikaliteter, som er med til at give et godt arbejdsmiljø.

**Renovering af ledningsnet.** Vi har i Sæby renoveret området vest for Sæbyvej fra Gørlevvej til Rensestationen, Kirkemarksvej, Sorøvej. Nu er vandspildet så lille, at vores mindste natudpumpning i Sæby pr. time er mindre end ½ kbm.

**Brud.** I løbet af året har vi haft 5 brud. Foruden bruddet på Strandvej var der på Antennestien ved Odinsvej, Odinsvej, Strandvejen, Kulbyvej før Kulby og Hallenslevvej.

Folk i Høng er gennemgående flinke til at melde om vand, der pibler frem uanset årsagen, og det er vi meget glade for. Det er tidligere nævnt, at når brud medfører, at vandet trænger op til overfladen, er det ikke problematisk sammenlignet med, at det finder en revnet kloakledning at løbe ned i. Sådan et brud vil ofte spule masser af materiale ned i kloakken, og på et tidspunkt vil vej / fortov styrte ned. Bruddet hører dermed til i den dyre ende. En opgravning i forbindelse med brud koster hurtigt 30.000 kroner inkl. Reetablering.

**Rentvandstanke.** Efter inspektion af vore rentvandstanke blev det besluttet, at vi skulle have monteret nye dæksler for at minimere risikoen for forurening udefra.

**IT og Telefoni.** Vi har fået opgraderet vores IT systemer og telefoni. I forbindelse med et overgravet kabel var vi længe uden internet med videre. Vandværkets drift og overvågning nu om stunder er baseret på hurtigt internet med hurtig responstid fra TDC, som ifølge vores abonnement har mulighed for at konstatere fejl på systemet, straks de opstår og ikke mindst gøre noget ved det.

**IT - og datasikkerhed**. Vandværket søger efter bedste evne fortsat at leve op til de nye krav om datasikkerhed. Vi benytter Bjarne Halleby som konsulent, og det er vi trygge ved. Jørgen Bruun har ligeledes haft et stor arbejde med at Vandværket kan leve op til lovens krav om datasikkerhed. Endvidere har vi tegnet en Cyber forsikring.

Der er i alle dele af verdenssamfundet folk, som ønsker at skade almindelige mennesker og firmaer på deres it forbindelser og fremsætte trusler om dette og hint. Dem kan man så købe sig fri af ved at indbetale beløb i bitcoins til hemmelige konti. Ideerne er talrige og hver dag har tydeligvis sine nye udfordringer – og skaderne forvoldt kan være store og kostbare.

**Vandanalyser.** Vi får taget de obligatoriske vandanalyser af Fa. Dons. I 2018 har vi fået taget ekstra prøver i forbindelse med optimering af processen på Vandværket. Generelt er vore vandprøver i orden. Der bliver taget prøver, hvor der bliver testet for alle kendte forureningsstoffer. Vi har indledt et samarbejde med Hjorthøj Vandværk om fællesbrug af analyseudstyr. Dette udstyr kan vejlede os, om vandprøverne er i orden eller ej. Er de ikke i orden, beder vi Dons om at foretage en kontrollerende prøve. Vi havde en periode med for meget ammonium i det behandlede vand, og det skulle nedbringes. Efter råd fra et for Vandværket nyt firma blev dette problem løst. Med stigende krav til vort drikkevand har vi intensiveret udtagning af vandprøver til analyser. Dette inkluderer prøvetagning for de senest kendte pesticider, så udgifterne her er mere end fordoblet. De seneste vandanalyser er meget fine. Disse kan man studere på vores hjemmeside **hvv.dk.**

**Renovering i Vandprocessen**. Der er i denne forbindelse sket ændringer i vores procesanlæg. Vi har monteret en udvendig ventil på råvandstilførslen. Der er monteret en iltningsstrømpe i råvandstilgangen til processen. Skylningsprocessen er blevet optimeret, idet der nu bliver tilsat luft sammen med skyllevandet. Der er monteret en regulerbar modtryksventil, som sørger for at trykket på vand til behandling er konstant uanset flowet til behandling. Disse forbedringer har medført, at vi kunne frakoble vores mikrodropanlæg, hvilket giver en årlig besparelse på el og vedligeholdelse til en værdi af ca. 50.000 kr. Denne forbedring tjener sig altså ind på meget kort tid.

Det har været nødvendigt at udskifte en af vore pumper på Vandværket. Vi har besluttet, at vi udskifter, når tiden er inde til det. Dvs. når en pumpe står af. De har alle en alder, hvor en udskiftning kan blive aktuel.

Generelt må det siges, at vi har taget højde for mange ting, der kan besværliggøre vores vandproduktion og udpumpning, så vi fremdeles kan leve op til vores hovedformål: At levere friskt og sundt vand i tilstrækkelig mængde til vore forbrugere. Selv i sommer med kraftig udpumpning i forbindelse med tørke og vandbrud, løb vi ikke tør.

**Vandtårnet.** Vi er i bestyrelsen udmærket klar over, at vort kære Vandtårn og siden 1940 et vartegn for Høng, trænger til en grundig overfladebehandling. Vandtårnet fik senest en behandling i midt 90’erne. Den gang kostede behandlingen ca. 300.000 kr. En ordentlig behandling i dag koster ifølge tilbud mere end 600.000 kr. Vi har gennem Marianne Nicolajsen søgt forskellige fonde, men uden held. Vi har dog ikke opgivet håbet om at få Vandtårnet renoveret, så det også fortsat kan stå som et sundt vartegn for Høng.

**Nye udstykninger.** I området fra Finderupvej til Slagelsevej har der siden årtusindeskiftet været planlagt udstykning af byggegrunde – både til lejligheder, institutioner og parcelhuse. I 2018 blev der taget hul på byggemodning af disse udstykninger – Tjørnens Kvarter - og vi har lagt vand ind på to områder til parcelhus byggeri og et område til lejlighedsbyggeri. Byggeriet på disse parceller er i gang og lejlighedsbyggeriet nærmer sig sin afslutning. I forbindelse med udstykningerne på Tjørnens Kvarter har vi sikret vandforsyningen der ved at lave ringforbindelse, så området bliver forsynet fra både Finderupvej og Egens Kvarter. Endelig er en gammel aftale med Høng Kommune fra 1990’erne om at Vandværket stod i forskud med tilslutningsafgift afløst af en aftale om, at tilslutningsafgiften betales ved byggemodningen.

**Hyldens Kvarter**. I området tættere på Slagelsevej – Hyldens Kvarter - skal der opføres et institutionsbyggeri, og det har vi med i vores planlægning.

**Østergade 2 A**. Haven til den gamle direktørbolig på Østergade er nu bebygget med institutionsbyggeri med plads til 7 beboere.

**Finderupvej 16 A**. Her er opførelsen af nyt hus tilendebragt.

**Kontakt til vore forbrugere og andelshavere**. Vores hjemmeside er blevet nemmere at navigere rundt på. Det er blevet muligt at tilgå den fra ens pc, tablet eller Smart Phone, og ikke mindst er den blevet nemmere at administrere. Også her prøver vi at følge med tiden, idet vi har lagt os på Facebook. På den måde håber vi på at skabe forståelse og interesse for Vandværkets aktiviteter hos et andet forbrugersegment.

Vi har en aftale med Kalundborg Forsyning om at aflevere forbrugernes vandforbrugstal en gang om året. Der arbejdes samtidig med at udvikle et system, så HVV og KF løbende kan aflæse forbruget hos de enkelte forbrugere og gøre det muligt for den enkelte at aflæse sit eget forbrug på internettet. Der er pt. ingen tidshorisont på dette projekt.

**Stadig optimering af vores produktion**. Et vandværks produktionsfaciliteter er en levende masse, som til stadighed skal holdes på et højt niveau. Det er derfor en løbende proces at holde produktionen velfungerende og om muligt optimere den. Der finder hele tiden en slitage og nedbrydning sted, så der er opgaver nok. Der bliver udskiftet rørstrækninger, så de gamle jern – og eternitrør afløses af PE rør, som er et tidssvarende produkt med lang levetid. Når rør og muffer svejses, er rørets styrke enorm og ens over hele strækningen. Vi har et stort antal ventiler i vort 150 km lange forsyningsnet og en del af dem virker. En del er udskiftet, men heller ikke her bliver vi arbejdsløse i de kommende år. Ventiler, der virker, er en del af opgaven med at sektionere forsyningsnettet, så vi ad den vej kan lokalisere vandspild ved udelukkelsesmetoden.

En anden opgave er at se på strømforbruget og til stadighed undersøge, hvad der her kan gøres bedre. Strømprisen er en ting, der har vores opmærksomhed. Vi har i også 2018 forhandlet ny pris på el. Hyppigheden af forhandlinger om elpris på et livligt el marked fremover vil være svingende afhængig af udviklingen på dette marked.

Høng Vandværk har 2575 forbrugere fordelt på 2168 afregningsmålere og 407 målere administreret af Lejerbo. Der har i 2018 været 55 nye tilslutninger, hvoraf en del allerede aftager vand.

Vi har haft 5 Bestyrelsesmøder i 2018, hvilket er et normalt antal for Høng Vandværk. Det skal også nævnes, at bestyrelsens medlemmer viser deres interesse for Vandværket ved meget ofte at kigge ind og få en opdatering på Vandværkets drift. Det sætter René og jeg meget stor pris på.

**Til sidst en tak** til alle samarbejdspartnere. En tak til forbrugerne for den forståelse, som næsten alle udviser ved vores udførelse af nødvendige ledningsarbejder. Faktisk oplever vi forbrugere, der roser vore dygtige gravefolk for deres indsats.

En tak for det gode samarbejde her på vandværket. En stor tak til det lønnede personale.

Fra formanden skal der lyde en særlig tak til bestyrelsesmedlemmer, suppleanter og bilagskontrollanter for det frivillige og ulønnede arbejde.

**Bestyrelsen i Høng Vandværk.**